Pro su centenariu d’Efisiu Tola
Alla gioventù sassares e

Che bastimentu in mare tempestosu
Fit sa patria giogu de tirannos,
Cando tue ses mortu in sos vint’annos
Animu Sassaresu generosu.

Ma non bochin sas ballas de fusile,
De sos bonos sa nobile memoria,
Ca sos martires vendicat s’istoria
E los festat su popolu gentile.

E pustis tantu currere d’edade
Pustis de tanta longa ingratitudine
Passas de s’Alpe cudda solitudine
Martire santu de sa libertade.

E benis in sinu nostru forte Tola
Benis in sinu a Sassari istimada
Sa zittade d’olias coronada,
Sa tua de libertade antiga iscola.

E passat s’àlidu tuo giovanile
Mandend’e vida noa dulches lampos,
Comente passat tebiu in sos campos
S’alidu generosu de Abrile.

E tue giompes noa primavera
In su coro de custa gioventude,
Chi acclamende a tie passat rude
Ricca d’ideas mannas e fiera.